**ПРЕСС-РЕЛИЗ**

**Жергиликтүү өз алдынча башкаруу органдарынын ичүүчү суу тармагында**

**кызмат көрсөтүүлөрдү уюштуруу жана камсыз кылуусу боюнча**

**тажрыйба алмашуу семинары**

2018-жылдын 21-сентябрында Булан-Соготуу айылындагы «Аврора» пансионатында Швейцария Өкмөтү тарабынан Швейцариянын өнүктүрүү жана Кызматташтык боюнча Башкармалыгы аркылуу каржыланып, ХЕЛЬВЕТАС Свисс Интеркооперейшн жана Өнүктүрүү саясат институтунан турган уюмдардын консорциумунда ишке ашырылып жаткан “Жергиликтүү деңгээлде кызмат көрсөтүүлөрдү жакшыртуу” долбоорунун Жалал-Абад жана Ысык-Көл облустарындагы пилоттук жергиликтүү өз алдынча башкаруу органдарынын арасында Кумбел айыл аймагынын «Кумбел булагы» ИСКАКБнын мисалында тажрыйба алмашуу семинары болуп өттү. Семинарда Өнүктүрүү саясат институту учурда аткарып жаткан “Элдин үнү жана ЖӨБ органдарынын жоопкерчилиги: бюджеттик процесс” долбоорунун да Ош жана Нарын облустарындагы пилоттук айыл өкмөт башчылары катышышты. Жалпысынан алганда тажрыйба алмашуу семинарында айыл өкмөт башчылары жана кызматкерлери, ИСКАКБлардын жетекчилери жана долобоордун өкүлдөрү болуп 78 адам катышты.

Кумбел АА «Жергиликтүү деңгээлде кызмат көрсөтүүлөрдү жакшыртуу» долбоорунун пилоттук айыл аймактарынын арасында Корумду айылынын суу системасын узартуу менен «Жаңы конуштардын жашоочуларын таза ичүүчү суу менен камсыз кылуу» максатында КЖАП иштеп чыгып, долбоор тарабынан жарыялаган гранттык сынакка катышып, өз планын ишке ашыруу үчүн, 5 миллион сом өлчөмүндөгү грант утуп алган. Долбоордун колдоосу менен суу менен камсыз кылуу системасы 5924 метрге узартылып, долбоордун жалпы суммасы 5852524 сомду түзгөн.

Аймактын тургундарын таза ичүүчү суу менен тейлөө кызматын жакшыртуу боюнча аракеттер планы өзүнүн өзгөчөлүгү менен айырмаланат. Өкмөттүн планы инфраструктуралык жагын гана эмес (суу менен камсыз кылуу системасын куруу), эң негизгиси көрсөтүлгөн кызматтын туруктуулугун камсыз кылуу боюнча аракеттерди да камтыган. Анын ичине, ишкананы натыйжалуу башкаруу үчүн кызмат тейлөөчү «Кумбел Булагы» ИСКАКБнын кызматкерлерин окутуу, экономикалык туруктуулукту багыттаган атайын ыкма менен негиздүү тариф эсептөөлөрдү кабыл алуу иш-чаралары да кирген.

Кумбел айыл өкмөтү «Кумбел булагы» ИСКАКБнын кызматкерлери менен биргеликте атайын методика боюнча төлөмдөрдү эсептеп, иштелип чыккан жаңы тариф коомдук угууда катуу талкууга алынып аймактын калкы тарабынан кабыл алынган.

1 м3 суунун күнүнө болгон мурунку баасы 15 сом болсо, жаңы эсептөө боюнча 1 м3 суунун баасы 45 сомду түзүп, калк тарабынан төлөнүүчү баа 27 сом болуп, 18 сомдон турган айырмасы АӨ тарабынан субсидия катары төлөнүүсү кабыл алынган.

Айыл аймакта атайын биргелешкен мониторинг жана баалоо (БМжБ) тобу түзүлүп, аткарылган иштердин сапатын жогорулатуу жана ошондой эле андан кийин көрсөтүлгөн кызматтын сапаты боюнча сунуштарын берип, жасалган иштерге баа берип келди.

Тажрыйба алмашуу иш-чарасы учурунда айыл өкмөтүнүн, айылдык кенештин, БМжБ тобунун жана ИСКАКБнын ийгиликтүү кызматташтыгы боюнча 4 презентация сунушталды. ИСКАКБнын жетекчиси Тулеев Тимур мырзага абдан көп суроолор барилди. Суроолор ИСКАКБнын жүргүзгөн иши боюнча жана, ошондой эле жергиликтүү өз алдынча башкаруу органдары жана айыл өкмөтү менен болгон кызматташтык жөнүндө да берилди.

ИСКАКБнын жетекчиси, Тулеев Тимур: «*Биз экономикалык жактан туура негизделген бааны иштеп чыкканыбыз үчүн, бүгүнкү күндө коромжусуз иштеп жатабыз. Эң кыйын жагы калкка жаңы бааны кабыл алуу муктаждыгын далилдөө болду, себеби, эсептөөнүн натыйжасында баа эки эсеге көтөрүлгөн. АК депутаттары калк үчүн 18 сомдук бааны субсидиялоо чечтимин кабыл алды*».

«Ала-Бука водоканал» жетекчиси, Кулчинов Бектур: «*Мен үчүн бул стади тур абдан пайдалуу болду, мен бул кызматка келгениме 3 ай болду, ошондуктан талкуулардын натыйжасында мен көп нерсени түшүндүм.* *Мен «Кумбел Булагы» ИСКАКБда эсептелип чыккан баа монополияга каршы комитет тарабынан бекитилгенин жактырдым. Биз тарифти беките албадык, монополияга каршы комитет алдында жактай албаганыбыздын себеби туура эмес эсептелгенибиз экенин азыр түшүнүп жатабыз. Үйгө кайтканда тарифтерди кайрадан эсептеп чыгып, өз иш-аракеттерибизди да карап чыгабыз.*

Жаны-Жол АО башчысы, Осмонова Жылдызкан: *«Жергиликтүү деңгээлде кызмат көрсөтүүлөрдү жакшыртуу» долбооруна бул тажрыйба алмашуу семинарын уюштургандыгы үчүн ыраазычылык билдирем. Биздин айыл өкмөттүн ИСКАКБсы өз ишин натыйжалуу жүзөгө ашыра албагандыгына байланыштуу бүгүнкү күндө* ***и****штебей жатат. Талкуунун жүрүшүндө, мен себебин түшүндүм, көрсө, тарифтерди туура эсептеп, натыйжага багытталган бюджет түзүү зарыл экен. Биз айыл өкмөтүбүздө демилгени өз колубузга алып, ичүүчү таза суу менен камсыз кылуу боюнча кызматтарды жакшыртуу үчүн иштей башташыбыз керек.* *Бул үчүн, ИСКАКБнын ишин анализдеп, тарифтерди эсептеп, калк менен коомдук талкуулоого алып чыгабыз.»*